**Îmi ești poem... și acuarelă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de nopți când legănai o vrajă

Să mă adormi la piept, făceam de strajă

Și rătăceam pe sâni, ca pe o plajă,

Gândindu-mă c-or să mă prindă-n mreajă

Și-o să adorm gustând cireșe-amare

Când anotimpul vrea să ne separe

Şi-n ochii tăi doar stelele polare

Închid promisiuni în samovare.

Azi rătăcesc urcând pe o stradelă

Să te găsesc la Bastion, rebelă,

În rochia suavă de dantelă

Ca un poem pictat în acuarelă.

- Trăieşte-mă mereu cu îndrăzneală

Ca pe o culpă circumstanţială,

N-am tratament, sunt strict congenitală,

Ca o aripă stranie, dorsală,

Crescută din dorinţa ta tacită,

O pasiune dulce, ilicită,

Iubirea mea, suprema mea ispită,

Tu, partea mea de cer introvertită,

Nu mă mai tem să-ţi pun în palme gândul

Mărturisit în şoaptă nopţi de-a rândul,

În burgul cu stradele inegale

Te-aştept ştiind că vei găsi o cale.

Ioan Grigoraș Liliana Trif